Ilmoitus Puolasta, Venäjältä, Tšekistä, Romaniasta ja Slovakiasta peräisin olevien, raudasta tai seostamattomasta teräksestä valmistettujen saumattomien putkien tuontiin sovellettavien polkumyyntitoimenpiteiden voimassaolon päättymistä koskevan tarkastelun ja välivaiheen tarkastelun vireillepanosta



Virallinen lehti nro C 288 , 23/11/2002 s. 0002 - 0005



Ilmoitus Puolasta, Venäjältä, Tsekistä, Romaniasta ja Slovakiasta peräisin olevien, raudasta tai seostamattomasta teräksestä valmistettujen saumattomien putkien tuontiin sovellettavien polkumyyntitoimenpiteiden voimassaolon päättymistä koskevan tarkastelun ja välivaiheen tarkastelun vireillepanosta (2002/C 288/02) Puolasta, Venäjältä, Tsekistä, Romaniasta ja Slovakiasta, jäljempänä "asianomaiset maat", peräisin olevien, raudasta tai seostamattomasta teräksestä valmistettujen saumattomien putkien tuontiin sovellettavien polkumyyntitoimenpiteiden voimassaolon lähestyvää päättymistä koskevan ilmoituksen(1) julkaisemisen jälkeen komissio on vastaanottanut neuvoston asetuksen (EY) N:o 384/96(2), jäljempänä "perusasetus", sellaisena kuin se on viimeksi muutettuna asetuksella (EY) N:o 1972/2002(3), 11 artiklan 2 ja 3 kohdan mukaisen tarkastelupyynnön. 1. Tarkastelupyyntö Pyynnön esitti 23. elokuuta 2002 Defence Committee of the seamless steel tube industry of the European Union, jäljempänä "pyynnön esittäjä", tuottajien puolesta, jotka muodostavat pääosan, tässä tapauksessa yli 75 prosenttia, tiettyjen raudasta tai seostamattomasta teräksestä valmistettujen saumattomien putkien koko tuotannosta yhteisössä. 2. Tuote Tarkastelun kohteena ovat Puolasta, Venäjältä, Tsekistä, Romaniasta ja Slovakiasta peräisin olevat a) raudasta tai seostamattomasta teräksestä valmistetut saumattomat putket, jollaisia käytetään öljy- ja kaasuputkistoissa ja joiden ulkohalkaisija on enintään 406,4 mm; b) raudasta tai seostamattomasta teräksestä valmistetut, poikkileikkaukseltaan ympyrän muotoiset saumattomat putket, kylmävedetyt tai -valssatut, muut kuin tarkkuusputket; c) muut raudasta tai seostamattomasta teräksestä valmistetut, poikkileikkaukseltaan ympyrän muotoiset putket, muut kuin kierteitetyt tai kierteitettävät, joiden ulkohalkaisija on enintään 406,4 mm, jäljempänä "tarkasteltavana oleva tuote", jotka nykyisin luokitellaan CN-koodeihin ex 7304 10 10 , ex 7304 10 30 , 7304 31 99 ja 7304 39 91 ja 7304 39 93. Nämä CN-koodit ovat ainoastaan ohjeellisia. 3. Voimassa olevat toimenpiteet Tällä hetkellä voimassa olevat toimenpiteet ovat neuvoston asetuksella (EY) N:o 2320/97(4), sellaisena kuin se on viimeksi muutettuna asetuksella (EY) N:o 190/2000(5), käyttöön otetut lopulliset polkumyyntitullit sekä komission päätöksillä 97/790/EY(6) ja 2000/70/EY(7) hyväksytyt sitoumukset. 4. Tarkastelun perusteet 4.1 Toimenpiteiden voimassaolon päättymistä koskevan tarkastelun perusteet Pyyntö perustuu siihen, että toimenpiteiden voimassaolon päättyminen johtaisi todennäköisesti polkumyynnin ja yhteisön tuotannonalalle aiheutuneen vahingon jatkumiseen tai toistumiseen. Tsekin osalta polkumyynnin jatkumista koskeva väite perustuu tarkasteltavana olevan tuotteen kotimarkkinahinnan perusteella määritellyn normaaliarvon ja sen yhteisöön vietäessä veloitettujen hintojen väliseen vertailuun. Puolan, Romanian ja Slovakian osalta polkumyynnin jatkumista koskeva väite perustuu tarkasteltavana olevan tuotteen laskennallisen normaaliarvon ja sen yhteisöön vietäessä veloitettujen hintojen väliseen vertailuun. Venäjän osalta pyynnön esittäjä on perusasetuksen 2 artiklan 7 kohdan mukaisesti perustanut polkumyynnin jatkumista koskevan väitteensä tarkasteltavana olevasta tuotteesta tämän ilmoituksen 5.1 kohdan d alakohdassa mainitussa markkinataloutta toteuttavassa kolmannessa maassa veloitettavan hinnan ja sen yhteisöön myytäessä veloitettavien vientihintojen väliseen vertailuun. Näillä perusteilla lasketut polkumyyntimarginaalit ovat kaikkien asianomaisten viejämaiden osalta huomattavat. Valituksen tekijä on toimittanut näytön siitä, että tarkasteltavana olevan tuotteen tuonti Puolasta, Venäjältä, Tsekistä, Romaniasta ja Slovakiasta on lisääntynyt sekä absoluuttisesti että markkinaosuudella mitattuna. Samoin väitetään, että tarkasteltavana olevan tuodun tuotteen määrillä ja hinnoilla on muiden seurausten lisäksi kielteinen vaikutus yhteisön tuotannonalan markkinaosuuteen, myymiin määriin ja veloittamiin hintoihin, mikä on puolestaan vaikuttanut erittäin kielteisesti yhteisön tuotannonalaan kokonaisuudessaan ja erityisesti sen taloudelliseen tilanteeseen ja työllisyyteen. Lisäksi pyynnön esittäjä väittää, että asianomaisista maista peräisin olevan polkumyyntihinnoilla tapahtuvan huomattavan tuonnin toistuminen johtaisi todennäköisesti yhteisön tuotannonalalle aiheutuvan vahingon toistumiseen, jos toimenpiteiden voimassaolon annetaan päättyä. 4.2 Välivaiheen tarkastelun perusteet Perusasetuksen 11 artiklan 3 kohdan mukainen pyyntö perustuu siihen, että toimenpiteet eivät olleet muodoltaan ja tasoltaan sopivia torjumaan vahinkoa aiheuttavaa polkumyyntiä. Toimenpiteistä huolimatta polkumyyntimarginaalit vaikuttavat edelleen huomattavilta, ja näyttääkin siltä, että toimenpiteet eivät olleet riittäviä vahingon poistamiseksi. Lisäksi näyttää siltä, että tietyt sitoumusten muodossa toteutetut toimenpiteet ovat osaltaan saattaneet johtaa toimenpiteiden tehottomuuteen. Nämä sitoumukset toteutettiin hintasopimuksina tiettyyn vuosittaiseen määrään asti ja arvon perusteella kannettavana polkumyyntitullina kyseisen kynnyksen ylittäviltä määriltä. 5. Menettely Komissio on neuvoa-antavaa komiteaa kuultuaan päättänyt, että on olemassa riittävä näyttö toimenpiteiden voimassaolon päättymistä koskevan tarkastelun ja välivaiheen tarkastelun vireille panemiseksi, mistä syystä se panee vireille tarkastelun perusasetuksen 11 artiklan 2 ja 3 kohdan mukaisesti. 5.1 Menettely polkumyynnin ja vahingon todennäköisyyden määrittämiseksi Tutkimuksessa määritetään, johtaisiko toimenpiteiden voimassaolon päättyminen todennäköisesti polkumyynnin ja vahingon jatkumiseen tai toistumiseen, sekä se, onko tarvetta jatkaa toimenpiteiden voimassaoloa, lakkauttaa ne tai muuttaa niitä. a) Otanta Koska tässä menettelyssä on osallisina suuri määrä osapuolia, komissio voi päättää soveltavansa otantamenetelmää perusasetuksen 17 artiklan mukaisesti. i) Venäjällä toimivia viejiä/tuottajia koskeva otos Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia viejiä/tuottajia tai niiden edustajia ilmoittautumaan ottamalla yhteyttä komissioon ja toimittamalla yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa annetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - tarkasteltavana olevan tuotteen yhteisöön vietäväksi myyty määrä tonneina ja kyseisen viennin liikevaihto paikallisena valuuttana ilmaistuna 1. lokakuuta 2001 ja 30. syyskuuta 2002 väliseltä ajalta, - jos yritys aikoo pyytää yksilöllistä polkumyyntimarginaalia (ainoastaan tuottajat voivat pyytää yksilöllisen polkumyyntimarginaalin), tarkasteltavana olevan tuotteen kotimarkkinoilla myyty määrä tonneina ja kyseisen myynnin liikevaihto paikallisena valuuttana ilmaistuna 1. lokakuuta 2001 ja 30. syyskuuta 2002 väliseltä ajalta, - tarkka kuvaus yrityksen toiminnasta tarkasteltavana olevan tuotteen tuotannon osalta, - kaikkien tarkasteltavana olevan tuotteen tuotantoon ja/tai myyntiin (vienti- ja/tai kotimarkkinoille) osallistuvien etuyhteydessä olevien yritysten(8) nimet ja tarkka kuvaus niiden toiminnasta, - muut asiaa koskevat tiedot, joista voi olla hyötyä komissiolle otoksen valinnassa, - tieto siitä, suostuuko yritys/suostuvatko yritykset osallistumaan otokseen, mikä merkitsee kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen viejiä/tuottajia koskevan otoksen valinnan kannalta tarpeellisina pitämänsä tiedot komissio ottaa lisäksi yhteyttä viejämaan viranomaisiin ja tiedossa oleviin viejien/tuottajien järjestöihin. ii) Tuojia koskeva otos Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia tuojia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa annetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - yrityksen kokonaisliikevaihto euroina 1. lokakuuta 2001 ja 30. syyskuuta 2002 väliseltä ajalta, - työntekijöiden kokonaislukumäärä, - tarkka kuvaus yrityksen toiminnasta tarkasteltavana olevan tuotteen osalta, - Puolasta, Venäjältä, Tsekistä, Romaniasta ja Slovakiasta peräisin olevan tarkasteltavana olevan tuotteen yhteisön markkinoille tuotu ja siellä jälleenmyyty määrä tonneina ja kyseisen tuonnin arvo euroina 1. lokakuuta 2001 ja 30. syyskuuta 2002 väliseltä ajalta, - kaikkien tarkasteltavana olevan tuotteen tuotantoon ja/tai myyntiin osallistuvien etuyhteydessä olevien yritysten(9) nimet ja tarkka kuvaus niiden toiminnasta, - muut asiaa koskevat tiedot, joista voi olla hyötyä komissiolle otoksen valinnassa, - tieto siitä, suostuuko yritys / suostuvatko yritykset osallistumaan otokseen, mikä merkitsee kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen tuojia koskevan otoksen valinnan kannalta tarpeellisina pitämänsä tiedot komissio ottaa lisäksi yhteyttä tiedossa oleviin tuojien järjestöihin. iii) Otosten lopullinen valinta Asianomaisten osapuolten on toimitettava otosten valinnan kannalta merkitykselliset tiedot tämän ilmoituksen 6 kohdan b alakohdan ii alakohdassa annetussa määräajassa. Komissio aikoo valita otokset lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen. Otoksiin valittujen yritysten on täytettävä kyselylomake tämän ilmoituksen 6 kohdan b alakohdan iii alakohdassa annetussa määräajassa ja toimittava yhteistyössä tutkimuksessa. Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 17 artiklan 4 kohdan ja 18 artiklan mukaisesti. b) Kyselylomakkeet Saadakseen tutkimuksensa kannalta tarpeellisina pitämänsä tiedot komissio lähettää kyselylomakkeen yhteisön tuottajille ja niitä edustaville järjestöille, otokseen valituille Venäjällä toimiville viejille/tuottajille, Puolassa, Tsekissä, Romaniassa ja Slovakiassa toimiville viejille/tuottajille, viejien/tuottajien järjestöille, otokseen valituille tuojille, niille tuojia edustaville järjestöille, jotka mainitaan pyynnössä tai jotka toimivat yhteistyössä tämän tarkastelun kohteena oleviin toimenpiteisiin johtaneessa tutkimuksessa, sekä asianomaisten viejämaiden viranomaisille. Joka tapauksessa kaikkien osapuolten pitäisi ottaa välittömästi faksitse yhteyttä komissioon saadakseen selville, onko ne mainittu pyynnössä, ja tarvittaessa pyytääkseen kyselylomakkeen 6 kohdan a alakohdan i alakohdassa annetussa määräajassa, koska 6 kohdan a alakohdan ii alakohdassa annettua määräaikaa sovelletaan kaikkiin asianomaisiin osapuoliin. Niiden Venäjällä toimivien viejien/tuottajien, jotka pyytävät yksilöllistä polkumyyntimarginaalia perusasetuksen 17 artiklan 3 kohdan ja 9 artiklan 6 kohdan soveltamiseksi, on toimitettava täytetty kyselylomake tämän ilmoituksen 6 kohdan a alakohdan ii alakohdassa annetussa määräajassa. Niiden on tämän vuoksi pyydettävä kyselylomake tämän ilmoituksen 6 kohdan a alakohdan i alakohdassa annetussa määräajassa. Näiden osapuolten on kuitenkin huomattava, että jos viejistä/tuottajista tehdään otanta, komissio voi siitä huolimatta päättää olla vahvistamatta niille yksilöllistä polkumyyntimarginaalia, jos viejien/tuottajien määrä on niin suuri, että yksilöllinen tarkastelu olisi kohtuuttoman vaivalloista ja estäisi tutkimuksen loppuun saattamisen ajoissa. c) Tietojen kerääminen ja osapuolten kuuleminen Asianomaisia osapuolia pyydetään esittämään näkökantansa, toimittamaan kyselyä täydentäviä tietoja ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdan ii alakohdassa annetussa määräajassa. Komissio voi myös kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Kuulemispyyntö on esitettävä tämän ilmoituksen 6 kohdan a alakohdan iii alakohdassa annetussa määräajassa. d) Normaaliarvon laskeminen Venäjällä toimiville viejille/tuottajille Aiemmassa tutkimuksessa Tsekkiä käytettiin viitemaaksi soveltuvana markkinatalousmaana, jonka perusteella Venäjälle määritettiin normaaliarvo. Yhteisön tuotannonala teki pyynnössä esitetyn Venäjältä polkumyynnillä tapahtuvaa tuontia koskevan arvionsa Tsekin perusteella. Perusasetusta muuttavan neuvoston asetuksen (EY) N:o 1972/2002 voimaantulon jälkeen normaaliarvo Venäjällä toimiville viejille ja tuottajille on tämän tutkimuksen yhteydessä määritettävä perusasetuksen 2 artiklan 1-6 kohdan säännösten mukaisesti. Koska tässä tapauksessa voidaan katsoa aiheelliseksi soveltaa otantamenetelmää, normaaliarvo Venäjällä toimiville viejille/tuottajille määritetään perusasetuksen 2 artiklan 1-6 kohdan mukaisesti, jollei asetuksen 17 artiklasta ja 9 artiklan 6 kohdasta muuta johdu. 5.2 Yhteisön edun arviointimenettely Jos polkumyynnin ja vahingon jatkuminen osoittautuu todennäköiseksi, tehdään perusasetuksen 21 artiklan mukaisesti päätös siitä, olisiko polkumyyntitoimenpiteet yhteisön edun nimissä säilytettävä voimassa vai kumottava. Tämän vuoksi yhteisön tuotannonala, tuojat ja niitä edustavat järjestöt sekä edustavat käyttäjät ja edustavat kuluttajajärjestöt voivat tämän ilmoituksen 6 kohdan a alakohdan ii alakohdassa annetussa yleisessä määräajassa ilmoittautua ja toimittaa tietoja komissiolle, mikäli ne todistavat, että niiden toiminta on objektiivisessa yhteydessä tarkasteltavana olevaan tuotteeseen. Osapuolet, jotka ovat toimineet edellisen virkkeen ohjeiden mukaisesti, voivat tämän ilmoituksen 6 kohdan a alakohdan iii alakohdassa annetussa määräajassa pyytää tulla kuulluiksi esittäen erityiset syyt sille, miksi niitä olisi kuultava. On huomattava, että 21 artiklan mukaisesti toimitetut tiedot otetaan huomioon ainoastaan, jos niitä toimitettaessa esitetään niitä tukeva tosiasioihin perustuva näyttö. 6. Määräajat a) Yleiset määräajat i) Kyselylomakkeen pyytäminen Tämän tarkastelun kohteena olevien toimenpiteiden käyttöönottoon johtaneessa tutkimuksessa yhteistyöstä kieltäytyneiden asianomaisten osapuolten olisi pyydettävä kyselylomake mahdollisimman pian mutta joka tapauksessa 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Osapuolten ilmoittautuminen, kyselylomakkeiden palauttaminen ja muiden tietojen toimittaminen Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa sekä toimitettava vastaukset kyselyyn ja muut mahdolliset tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. Huomiota kiinnitetään siihen, että useimpien perusasetuksessa säädettyjen menettelyä koskevien oikeuksien käyttö edellyttää asianomaisen osapuolen ilmoittautumista edellä mainitussa määräajassa. Otokseen valittujen yritysten on toimitettava kyselyvastaukset tämän ilmoituksen 6 kohdan b alakohdan iii alakohdassa annetussa määräajassa. iii) Kuuleminen Asianomaiset osapuolet voivat myös pyytää tulla komission kuulemiksi samassa 40 päivän määräajassa. b) Otantaa koskeva erityinen määräaika i) Edellä 5.1 kohdan a alakohdan i ja ii alakohdassa tarkoitetut tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla niitä asianomaisia osapuolia, jotka ovat ilmoittaneet haluavansa olla mukana otoksen lopullisessa valinnassa, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Kaikki muut otoksen valinnan kannalta merkittävät, 5.1 kohdan a alakohdan iii alakohdassa tarkoitetut tiedot on toimitettava komissiolle 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. iii) Otokseen valittujen osapuolten on toimitettava kyselyvastaukset komissiolle 37 päivän kuluessa siitä, kun niille on ilmoitettu niiden valinnasta otokseen. 7. Kirjalliset huomautukset, kyselyvastaukset ja kirjeenvaihto Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on mainittava asianomaisen osapuolen nimi, osoite, sähköpostiosoite sekä puhelin-, faksi- ja/tai teleksinumerot. Komission yhteystiedot: European Commission Directorate-General for Trade Directorate B Office: J-79 5/16 B - 1049 Bruxelles/Brussel Faksi (32-2) 295 65 05 Teleksi: COMEU B 21877 8. Yhteistyöstä kieltäytyminen Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai merkittävällä tavalla vaikeuttaa tutkimusta, päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti. Jos asianomaisen osapuolen todetaan toimittaneen vääriä tai harhaanjohtavia tietoja, kyseisiä tietoja ei oteta huomioon ja niiden sijasta voidaan käyttää käytettävissä olevia tietoja. (1) EYVL C 51, 26.2.2002, s. 12. (2) EYVL L 56, 6.3.1996, s. 1. (3) EYVL L 305, 7.11.2002, s. 1. (4) EYVL L 322, 25.11.1997, s. 1. (5) EYVL L 23, 28.1.2000, s. 1. (6) EYVL L 322, 25.11.1997, s. 63. (7) EYVL L 23, 28.1.2000, s. 78. (8) Etuyhteydessä olevan yrityksen käsitettä selvitetään yhteisön tullikoodeksin soveltamisesta annetun komission asetuksen (ETY) N:o 2454/93 (EYVL L 253, 11.10.1993, s. 1) 143 artiklassa. (9) Etuyhteydessä olevan yrityksen käsitettä selvitetään yhteisön tullikoodeksin soveltamisesta annetun komission asetuksen (ETY) N:o 2454/93 (EYVL L 253, 11.10.1993, s. 1) 143 artiklassa.